O‘zbekistonlik kurashchi Ixtiyor Navro‘zov AQShdagi JChda kumush medalini qo‘lga kiritdi

AQShning Las-Vegas shahrida o‘tkazilayotgan jahon chempionatida yana bir o‘zbekistonlik sportchi kumush medal sovrindori bo‘ldi, deb xabar qiladi O‘zbekiston Milliy olimpiya qo‘mitasi matbuot xizmati.

Erkin kurash bo‘yicha vazni 65 kilogrammgacha bo‘lgan polvonlar bahsida O‘zbekiston sharafini munosib himoya qilayotgan Ixtiyor Navro‘zov 1/16 finalda Namibiya, 1/8 finalda Ukraina, chorak finalda Mo‘g‘uliston, yarim final bellashuvida esa 2014-yilgi Jahon chempioni Soslan Ramonovni mag‘lub etib, finalga chiqdi. Hal qiluvchi bahsda italiyalik Frenk Chamizo Markes bilan bahs yuritgan Navro‘zov 3:4 hisobida imkoniyatni boy berdi.
Eslatib o‘tamiz, mazkur jahon chempionatining yunon-rum kurashi bo‘yicha 85 kilogrammgacha bo‘lgan polvonlar bellashuvida o‘zbekistonlik Rustam Assakalov ham kumush medali bilan taqdirlangan edi.
Rustam Assakalov va Ixtiyor Navro‘zov 2016-yili Rio-de-Janeyro shahri (Braziliya)da o‘tkaziladigan Olimpiada o‘yinlari yo‘llanmasini qo‘lga kiritdi.